ส่วนที่ 1
ข้อมูลสรุป

บริษัท อุตสาหกรรมถังโลหะไทย จำกัด (มหาชน) และบริษัทย่อย ประกอบธุรกิจหลัก คือ
ดำเนินการผลิตและจำหน่ายผลิตภัณฑ์บรรจุภัณฑ์ และมีพื้นที่สำนักงานให้เช่า
โดยสามารถแบ่งกลุ่มตามประเภทของธุรกิจได้ ดังนี้

1.  ผลิตภัณฑ์ถังโลหะ

ผลิตและจำหน่ายถังโลหะขนาด 200 ลิตร สำหรับบรรจุน้ำมันหล่อลื่น เคมีภัณฑ์ น้ำผลไม้
และน้ำยางข้น โดยมีโรงงาน 2 แห่ง ตั้งอยู่ในนิคมอุตสาหกรรมเวลโกรว์ อำเภอบางปะกง
จังหวัดฉะเชิงเทรา และที่อำเภอหาดใหญ่ จังหวัดสงขลา

2.  ผลิตภัณฑ์พลาสติก

ผลิตและจำหน่ายผลิตภัณฑ์ที่ทำจากวัตถุดิบ PET ได้แก่หลอด Preform สำหรับใช้ในการเป่าขวด
ขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช ,ผลิตภัณฑ์ที่ทำจากวัตถุดิบ PP ได้แก่
แผ่นพลาสติกลูกฟูก สำหรับใช้ในงานอุตสาหกรรม ธุรกิจโฆษณา และผลิตภัณฑ์ที่ทำจากพลาสติก ได้แก่
ฝาปิดขวดพลาสติก ฝาจุกถัง และผลิตภัณฑ์พลาสติกอื่น ๆ หลายประเภทโดยมีโรงงาน 2 แห่ง
ตั้งอยู่ที่อำเภอลาดหลุมแก้ว จังหวัดปทุมธานี และอำเภอนิคมพัฒนา จังหวัดระยอง

3.  พื้นที่สำนักงานให้เช่า

บริษัทได้ลงทุนซื้อพื้นที่สำนักงานเพื่อให้เช่าในอาคารเลครัชดา ออฟฟิศ คอมเพล็กซ์
ตั้งอยู่ที่ถนนรัชดาภิเษก (สุขุมวิท - พระราม 4) กรุงเทพมหานคร
โดยอาคารดังกล่าวยังเป็นที่ตั้งของสำนักงานใหญ่ของบริษัทด้วย

ผลการดำเนินงานของบริษัทและบริษัทย่อยเมื่อเปรียบเทียบกับปีก่อน
บริษัทและบริษัทย่อยมีรายได้จากการขายจำนวน 1,460.69 ล้านบาท เพิ่มขึ้นจำนวน 253.73
ล้านบาท รายได้ค่าเช่าและค่าบริการจำนวน 49.38 ล้านบาท เพิ่มขึ้นจำนวน 1.21 ล้านบาท
รายได้อื่น 10.41 ล้านบาท และมีกำไรสุทธิหลังหักภาษีเงินได้จำนวน 143.95 ล้านบาท เพิ่มขึ้น
0.15 ล้านบาท หรือคิดเป็นร้อยละ 0.10

ณ วันที่ 31 ธันวาคม 2551 บริษัทและบริษัทย่อยมีสินทรัพย์รวม 1,524.79 ล้านบาท หนี้สินรวม
116.43 ล้านบาท ส่วนของผู้ถือหุ้นรวม 1,408.36 ล้านบาท มีรายได้รวม 1,520.47 ล้านบาท
แบ่งเป็นสัดส่วนของรายได้จากผลิตภัณฑ์ถังโลหะ รายได้จากผลิตภัณฑ์พลาสติก
รายได้จากค่าเช่าค่าบริการและอื่น ๆ เท่ากับ 57.64%, 39.19%,และ 3.17% ตามลำดับ
มีกำไรสุทธิ 143.95 ล้านบาท หรือคิดเป็นกำไรต่อหุ้น ๆ ละ 9.60 บาท

รายงานของคณะกรรมการ

เศรษฐกิจไทยในปี 2551 ขยายตัวประมาณร้อยละ 2.6
นับว่าเป็นการชะลอตัวลงมากเมื่อเทียบกับการขยายตัวร้อยละ 4.9 ในปี 2550
การหดตัวของเศรษฐกิจโดยรวมเป็นผลมาจากภาคการส่งออก ภาคบริการ
และความต้องการสินค้าภายในประเทศลดลง
ผลกระทบของภาวะเศรษฐกิจโลกถดถอยจากวิกฤตการณ์ทางการเงินของโลก
ปัญหาการเมืองภายในประเทศ และความเชื่อมั่นของผู้บริโภคและภาคธุรกิจลดลง
รวมถึงความล่าช้าของการลงทุนภาครัฐที่มีการเปลี่ยนแปลงรัฐบาลหลายครั้ง

ปีที่ผ่านมาราคาน้ำมันที่ผันผวนอย่างรวดเร็ว ส่งผลให้วัตถุดิบหลักของบริษัท ได้แก่ เหล็กรีดเย็น
และเม็ดพลาสติก ปรับราคาเพิ่มสูงขึ้นกว่าเท่าตัวในช่วงเดือนสิงหาคม
และปรับลดมาที่ระดับราคาเดิมในช่วงสิ้นปี
การผันผวนของราคาวัตถุดิบที่รุนแรงเป็นประวัติการณ์ในครั้งนี้
ส่งผลกระทบโดยตรงต่อต้นทุนการผลิตของบริษัท
ฝ่ายบริหารของบริษัทได้มุ่งเน้นในการหาข้อมูลและคาดการณ์ราคาวัตถุดิบในแต่ละช่วงเวลาอย่างใกล้ชิด
ทำให้สามารถซื้อวัตถุดิบได้ในช่วงเวลาและราคาที่เหมาะสม
ส่งผลให้บริษัทมีต้นทุนการผลิตลดลงคิดเป็นร้อยละ 3.6 เมื่อเทียบกับปีที่ผ่านมา
ถึงแม้ว่าบริษัทจะมีผลขาดทุนจากการลดมูลค่าวัตถุดิบจำนวน 46.43 ล้านบาท ในปี 2551
บริษัทและบริษัทย่อยมีผลประกอบการเป็นที่น่าพอใจ โดยมีรายได้รวม 1,510.06 ล้านบาท
เพิ่มขึ้นจำนวน 254.94 ล้านบาท คิดเป็นร้อยละ 20 มีกำไรสุทธิ 143.95 ล้านบาท เพิ่มขึ้นจำนวน
0.15 ล้านบาท

ฝ่ายจัดการของบริษัทและบริษัทย่อยได้ดำเนินธุรกิจภายใต้หลักบรรษัทภิบาลและบริหารงานให้เหมาะกับสถานการณ์ปัจจุบัน
โดยมุ่งเน้นนโยบายประหยัดค่าใช้จ่าย พร้อมปรับปรุงขบวนการผลิตให้มีประสิทธิผล
ลดส่วนสูญเสียในกระบวนการผลิต รวมทั้งพัฒนาบุคลากรให้ปฏิบัติงานได้อย่างมีประสิทธิภาพ
นอกจากนี้บริษัทได้ตระหนักถึงความรับผิดชอบต่อสังคมในด้านการรักษาสิ่งแวดล้อม
โดยได้นำระบบการบริหารจัดการด้านสิ่งแวดล้อม ISO 14001:2004 มาใช้ในขบวนการผลิตในปี
2551 นี้

คณะกรรมการบริษัทขอขอบพระคุณท่านผู้ถือหุ้น ลูกค้า สถาบันการเงินต่าง ๆ
พนักงานและผู้เกี่ยวข้องทุกฝ่ายที่ให้การสนับสนุนการดำเนินงานของบริษัทด้วยดีตลอดมา
คณะกรรมการบริษัทฯ
ขอให้ท่านเชื่อมั่นว่าบริษัทจะมุ่งดำเนินงานภายใต้หลักจรรยาบรรณและหลักบรรษัทภิบาลเพื่อให้เกิดประโยชน์สูงสุดแก่ทุกฝ่ายที่เกี่ยวข้องและจะพยายามอย่างเต็มที่ในการพัฒนาบริษัทให้เจริญ
เติบโตยิ่งขึ้นสืบไป

นายนิพนธ์ จรัญวาศน์ นายเนตร จรัญวาศน์

ประธานกรรมการ กรรมการผู้อำนวยการ

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท อุตสาหกรรมถังโลหะไทย จำกัด (มหาชน)
ประกอบด้วยนายดนัยธนิต พิศาลบุตร เป็นประธานกรรมการตรวจสอบ นางอัจฉริยา พัฒนวงศ์
และนางวนิดา ชาญศิขริน เป็นกรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขตหน้าที่และความรับผิดชอบตามข้อบังคับว่าด้วยคณะกรรมการตรวจสอบและได้รับมอบหมายจากคณะกรรมการบริษัท
ได้แก่ สอบทานรายงานทางการเงินของบริษัท สอบทานประสิทธิภาพของระบบการควบคุมภายใน
ดูแลให้การปฏิบัติของบริษัทเป็นไปตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
รวมทั้งข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท
พิจารณาคัดเลือกเสนอแนะแต่งตั้งผู้สอบบัญชีและค่าตอบแทนประจำปี

ในปี 2551 คณะกรรมการตรวจสอบได้มีการประชุมรวม 4 ครั้ง ตามรายละเอียด
การเข้าร่วมประชุม เพื่อดูแลกิจการตามขอบเขตความรับผิดชอบ
ได้มีการสอบทานงบการเงินรายไตรมาสและสิ้นงวด โดยประชุมร่วมกับผู้สอบบัญชีของบริษัท 2 ครั้ง
เพื่อพิจารณารายงานผลการตรวจสอบและข้อเสนอแนะ รวมถึงแลกเปลี่ยนข้อคิดเห็น
ซึ่งการประชุมกับผู้สอบบัญชีของบริษัท 1 ใน 2 ครั้ง ไม่มีฝ่ายบริหารเข้าร่วมประชุม
ผู้ตรวจสอบบัญชีของบริษัทแสดงความคิดเห็นต่องบการเงินรวมและงบการเงินเฉพาะบริษัทว่าถูกต้องตามที่ควรในสาระสำคัญตามหลักการบัญชีที่รับรองทั่วไป
และไม่มีเงื่อนไขใด ๆ คณะกรรมการตรวจสอบได้ให้ผู้ตรวจสอบอิสระจากภายนอก บริษัท เอินส์ท
แอนด์ ยัง คอร์ปอเรท เซอร์วิสเซท จำกัด สอบทานประสิทธิภาพของระบบควบคุมภายใน
ในปีนี้ผู้ตรวจสอบอิสระได้เข้าตรวจสอบ กระบวนการบริหารสินทรัพย์ถาวร
ซึ่งมีขอบเขตครอบคลุมเรื่องการจัดหาและได้มาซึ่งสินทรัพย์ถาวร การดูแลรักษาควบคุมสินทรัพย์ถาวร
การจัดทำทะเบียน การตรวจรับ การตัดจำหน่าย การขาย การโอนย้ายสินทรัพย์ถาวร
การคำนวณค่าเสื่อมราคา การบันทึกรายการสินทรัพย์ รวมทั้งการทำประกันภัย
และเข้าตรวจสอบกระบวนการซ่อมแซมและบำรุงรักษาสถานที่ เครื่องจักรและอุปกรณ์
มีขอบเขตการตรวจสอบเรื่องการวางแผนการซ่อมบำรุง การควบคุมการซ่อมบำรุง
การจัดเก็บประวัติการซ่อมบำรุง การติดตามผลและจัดทำรายงานสำหรับผู้บริหาร
ผลการตรวจสอบไม่พบรายการที่กระทบต่อกิจการอย่างมีนัยสำคัญ
โดยผู้ตรวจสอบมีข้อเสนอแนะให้บริษัทปรับปรุงกระบวนการทำงานเพื่อให้ระบบควบคุมภายในของบริษัทเป็นไปอย่างมีประสิทธิผลยิ่งขึ้น
ทั้งนี้
คณะกรรมการตรวจสอบได้รายงานผลการตรวจสอบต่อที่ประชุมคณะกรรมการบริษัทได้รับทราบแล้ว

อนึ่ง ในปี 2551 บริษัทและบริษัทย่อยไม่มีธุรกรรมที่อาจมีความขัดแย้งทางผลประโยชน์ใด ๆ ต่อ
ผู้ที่เกี่ยวข้องกับบริษัทและบริษัทย่อย และคณะกรรมการตรวจสอบมีความเห็นว่า
ผู้สอบบัญชีของบริษัทและบริษัทย่อยสามารถปฏิบัติหน้าที่ได้อย่างเหมาะสม
คณะกรรมการตรวจสอบจึงได้ให้ความเห็นเสนอแนะต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งนายพรชัย กิตติปัญญางาม ผู้สอบบัญชีรับอนุญาตเลขที่ 2778
หรือนางสุวนีย์ กิตติปัญญางาม ผู้สอบบัญชีรับอนุญาตเลขที่ 2899 แห่งบริษัท บัญชีกิจ จำกัด
เป็นผู้สอบบัญชีของบริษัท ประจำปี 2552

  ในนามคณะกรรมการตรวจสอบ

  (นายดนัยธนิต พิศาลบุตร)

  ประธานกรรมการตรวจสอบ

  9 มีนาคม 2552